മാതൃസുരക്ഷ ഉദ്ഘാടനം ചെയ്തു കണ്ണൂര്: കാന്സര് നിയന്ത്രണ രംഗത്ത് മലബാര് കാന്സര് കെയര് സൊസൈറ്റി ലോകോത്തര മാതൃകയാണെന്ന് ലോകാരോഗ്യ സംഘടനയുടെ നോണ് കമ്യൂണിക്കബിള് ഡിസീസ് കോഓര്ഡിനേറ്റര് ഡോ. ചെറിയാന് വര്ഗീസ്. ലോകത്തെമ്ബാടും നടക്കുന്ന കാന്സര് നിയന്ത്രണ പ്രവര്ത്തനം നിരീക്ഷിച്ചതിന്റെ അടിസ്ഥാനത്തിലുള്ള അഭിപ്രായമാണിതെന്നും അദ്ദേഹം പറഞ്ഞു. കണ്ണൂര് മലബാര് കാന്സര് കെയര് സൊസൈറ്റിയുടെ ആഭിമുഖ്യത്തില് ഒരു മാസം നീണ്ടു നില്ക്കുന്ന തീവ്ര സ്തനാര്ബുദ ബോധവത്കരണകര്മ പരിപാടിയായ മാതൃസുരക്ഷ ഉദ്ഘാടനം ചെയ്ത് സൂം മീറ്റ് വഴി ജനീവയില് നിന്നും സംസാരിക്കുകയായിരുന്നു അദ്ദേഹം. തിരുവനന്തപുരം രാജീവ്ഗാന്ധി സെന്റര് ഫോര് ബയോടെക്നോളജിയുടെ മുന് ഡയറക്ടറും സേജ്നോം കമ്ബനിയുടെ എംഡിയും സിഇഒയുമായ ഡോ. എം. രാധാകൃഷ്ണ പിള്ള വിശിഷ്ടാതിഥിയായി. മുന് കേന്ദ്ര ഐടി, വ്യോമയാന സെക്രട്ടറി എം. മാധവന് നമ്ബ്യാര് മുഖ്യപ്രഭാഷണം നടത്തി. എംസിസിഎസ് പ്രസിഡന്റ് ഡി. കൃഷ്ണനാഥ പൈ അധ്യക്ഷത വഹിച്ചു. ബ്രസ്റ്റ് കാന്സര് ബ്രിഗേഡ് പ്രോജക്ട് മെഡിക്കല് ഡയറക്ടര് ഡോ. സുചിത്ര സുധീര്, കണ്ണൂര് ഐഎംഎ പ്രസിഡന്റ് ഡോ. ബി.വി. ഭട്ട്, തലശേരി ഐഎംഎ പ്രസിഡന്റ് ഡോ. മിനി ബാലകൃഷ്ണന്, കണ്ണൂര് ഗൈനക് സൊസൈറ്റി പ്രസിഡന്റ് ഡോ. ഷൈജസ് നായര്, കണ്ണൂര് ജിംകെയര് ഹോസ്പിറ്റല് ചീഫ് ഓഫ് ഓപ്പറേഷന് ഡോ. മുഹമ്മദ് റജീസ്, കണ്ണൂര് ആകാശവാണി പ്രോഗ്രാം എക്സിക്യൂട്ടിവ് പി.വി.പ്രശാന്ത് കുമാര്, എംസിസിഎസ് മെഡിക്കല് ഡയറക്ടര് ഡോ. വി.സി. രവീന്ദ്രന്, ജോയിന്റ് സെക്രട്ടറി ടി.എം. ദിലീപ് കുമാര് തുടങ്ങിയവര് പ്രസംഗിച്ചു.